b'\n_START_ARTICLE_\nACI CLUJ SA\n_START_PARAGRAPH_\nSC ACI CLUJ SA este o firm\xc4\x83 de construc\xc8\x9bii din Cluj-Napoca, Rom\xc3\xa2nia, fondat\xc4\x83 pe baza antreprizei de construc\xc8\x9bii din cadrul Grupului de \xc8\x98antiere cu sediul \xc3\xaen Cluj (fondat\xc4\x83 \xc3\xaen 1952)._NEWLINE_\xc3\x8enfiin\xc8\x9barea societ\xc4\x83\xc8\x9bii este datat\xc4\x83 la 21 decembrie 1990 sub denumirea de Societatea Comercial\xc4\x83 ACI Cluj S.A. \xc3\x8en 1993, ACI Cluj este privatizat\xc4\x83 prin metoda MEBO, devenind astfel una dintre cele mai mari firme de contruc\xc8\x9bii din \xc8\x9bar\xc4\x83 cu capital integral privat._NEWLINE_Este de\xc8\x9binut\xc4\x83 \xc3\xaencep\xc3\xa2nd din 2003 de Ioan Aschilean, Horia Ciorcil\xc4\x83 (pre\xc8\x99edintele B\xc4\x83ncii Transilvania), Dorel Goia (principalul ac\xc8\x9bionar al Teraplast), Gicu Agenor Gansca (care este ac\xc8\x9bionar la mai multe firme de construc\xc8\x9bii din Transilvania) ._NEWLINE_ACI Cluj a colaborat la contruc\xc8\x9bia mai multor obiective importante din \xc8\x9bar\xc4\x83 (printre altele centrala nuclear\xc4\x83 de la Cernavod\xc4\x83) \xc8\x99i din str\xc4\x83in\xc4\x83tate (Germania, Rusia, Egipt, Libia), dar \xc3\xaen special la realizarea unor lucr\xc4\x83ri reprezentative pentru Cluj-Napoca._NEWLINE_Societatea de\xc8\x9bine o filial\xc4\x83 care desf\xc4\x83\xc8\x99oar\xc4\x83 activit\xc4\x83\xc8\x9bi de construc\xc8\x9bii \xc3\xaen Germania, filial\xc4\x83 care a fost \xc3\xaenfiin\xc8\x9bat\xc4\x83 \xc3\xaen anul 1995, sub numele de ACI Cluj S.A. - Niederlassung Deutschland, av\xc3\xa2nd sediul \xc3\xaen ora\xc8\x99ul D\xc3\xbcsseldorf \xc8\x99i un birou \xc3\xaen M\xc3\xbcnchen._NEWLINE_Compania are sediul central \xc3\xaen Cluj-Napoca \xc8\x99i de\xc8\x9bine la Cluj un \xc8\x99antier de construc\xc8\x9bii \xc8\x99i unul de instala\xc8\x9bii, o baz\xc4\x83 de produc\xc8\x9bie dotat\xc4\x83 cu sta\xc8\x9bii de betoane, ateliere pentru produc\xc8\x9bia industrial\xc4\x83 \xc8\x99i un punct de exploatare produse de balastier\xc4\x83. ACI Cluj mai de\xc8\x9bine \xc3\xaen localitatea Dej o baz\xc4\x83 de produc\xc8\x9bie cu sta\xc8\x9bii de betoane \xc8\x99i o sta\xc8\x9bie de sortare produse de balastier\xc4\x83 \xc3\xaen comuna Bata, jude\xc8\x9bul Cluj._NEWLINE_Cifra de afaceri \xc3\xaen 2007: 32,6 milioane euro (107,5 milioane lei)'